Sybille Bedford

Sybille Bedford, OBE (1911-yil 16-martda tugʻilgan – 2006-yil 17-fevralda vafot etgan) – asli Germaniyada tugʻilgan ingliz yozuvchisi, real voqelikka asoslangan va yarim avtobiografik kitoblar muallifi, „Oltin qalam“ mukofoti sovrindori.

Yoshlik davri 
Sybille Aleid Elsa von Schoenebeck Prussiya Qirolligining Sharlottenburg shahrida nemis aristokrati, isteʼfodagi podpolkovnik va sanʼat kolleksiyachisi Maximilian Josef von Schoenebeck (1853–1925) va uning nemis rafiqasi Elisabeth Bernhardtlar oilasida tugʻilgan. Sybille Badendagi Feldkirch qal’asida otasi singari katolik diniga eʼtiqod qilgan holda voyaga yetgan. Otasining Elizabeth Marchesani bilan birinchi turmushidan oʻgay singlisi bor edi. Bedfordning ota-onasi 1918-yilda ajrashishgan va u biroz qashshoq sharoitda katta boʻlgan. Otasi 1925-yilda yaʼni yozuvchi 14 yoshdaligida vafot etgan. Sybille esa onasi va oʻgay otasi bilan Italiyaga yashash uchun koʻchib ketgan. Oʻsha yillarda u Angliyada Hampsteadda oʻqigan.

1920-yillarning boshlarida Sybille tez-tez Angliya va Italiyaga sayohat qilgan. Italiyada fashizm kuchayishi bilan uning onasi va oʻgay otasi Fransiyaning janubidagi Provence shahrida, Toulon va Marsel shaharlariga yaqin joyda joylashgan Sanary-sur-Mer baliqchilar qishlogʻiga koʻchib kelishgan. Sybillening oʻzi u yerda yashab, Aldous Huxley bilan doʻstlashgan. Bedford oʻsha davrning koʻplab nemis yozuvchilari, jumladan, Thomas Mann va Bertolt Brext bilan muloqotda boʻlgan. Bu vaqtda uning onasi kasallik sababli harakatsiz boʻlib qolgan.

Aldous va Mariya Huxleyning yordami bilan Bedford 1940-yilgi Germaniya bosqini boshlanganida Fransiyadan Amerikaga joʻnab ketgan. U Huxleylar oilasi bilan Kaliforniyagacha borgan va Ikkinchi Jahon urushi vaqtida Amerikada yashagan.

Faoliyati 
Urush tugaganidan soʻng, Bedford bir yilni Meksikada oʻtkazgan. Uning ushbu sayohatidan olgan tajribalari 1953-yilda nashr etilgan „The Sudden View: a Mexican Journey“ nomli sayohatnomasida aks etgan. Bedford 1940-yillarda yana Fransiya va Italiyada borgan.

Bedfordning ilk romani „A Legacy“ 1956-yilda nashr etilgan va 1975-yilda BBC teleradiokompaniyasi tomonidan namoyish etilgan. Ushbu kitobni Francis King „XX asrning eng yaxshi kitoblaridan biri“ deb taʼriflagan. Evelyn Waugh esa Nancy Mitfordga yoʻllagan maktubida shunday deb yozgan edi: „Men bu ajoyib „Bedford xonim“ kim ekanligiga juda qiziqyapman“. Kitob bir qarashda badiiy asardek tuyulsa-da, ammo avtobiografik xususiyatga ega boʻlgan. Unda yozuvchining otasining Germaniyadagi hayoti, shuningdek, muallifning u yerdagi bolalik davri aks ettirilgan. Asar omma tomonidan iliq qabul qilingan, bu esa Bedfordga ijodiy faoliyatini davom ettirishida koʻmakchi boʻlgan. Qolaversa, Bedford hayoti davomida yana uchta roman va koʻplab ilmiy asarlar nashr ettirgan. Badiiy adabiyotda u sayohatchi yozuvchi va yuridik muxbir sifatida tanilgan.

1945-yilda Esther Murphy bilan uchrashib qolgan va ular bir-birlarini yoqtirib qolishgan. Ammo ularning munosabatlari bir necha yilgina davom etgan. Keyinchalik ular umrbod doʻst boʻlib qolishgan.

Bedford 1950, 1960 va 1970-yillarda Fransiya, Italiya, Britaniya va Portugaliyada yashagan va oʻsha vaqtlarda amerikalik bir qancha romanlar muallifi Eda Lord bilan aloqalari yaxshi boʻlgan.1979-yilda Bedford Londonning Chelsea shahriga kelib joylashgan. 1981-yilda Britaniya imperiyasi ordeni bilan taqdirlangan. U, shuningdek, PEN klubida ishlagan va Qirollik Adabiyot Jamiyatining aʼzosi boʻlgan. Bedfordning eng oxirgi yozgan asari 2005-yilda nashr etilgan „Quicksand“ nomli xotiralar kitobi hisoblanadi.

Manbalar 

2006-yilda vafot etganlar
1911-yilda tugʻilganlar